stanford-oval/wikipedia huggingface dataset:
เกมเมอร์ส!

Japanese light novel series
| --- | --- |
เกมเมอร์ส!
ゲーマーズ! (Gēmāzu!)
แนว: สุขนาฏกรรมจินตนิยม
ไลต์โนเวล
เขียนโดย: เซกินะ อาโออิ
วาดภาพโดย: ซาโบเท็น
สำนักพิมพ์: ฟูจิมิโชโบ
สำนักพิมพ์ภาคภาษาไทย: ฟีนิกซ์
ในเครือ: ฟูจิมิ แฟนตาเซีย บุงโกะ
กลุ่มเป้าหมาย: ชาย
วางจำหน่ายตั้งแต่: 20 มีนาคม พ.ศ. 2558 – 19 ตุลาคม พ.ศ. 2562
จำนวนเล่ม:  12    4 (หนังสือ)
มังงะ
เขียนโดย: เซกินะ อาโออิ
วาดภาพโดย: ซึบาสะ ทากาฮาชิ
สำนักพิมพ์: ฟูจิมิโชโบ
นิตยสาร: โชเน็น เอซ
กลุ่มเป้าหมาย: โชเน็ง
วางจำหน่ายตั้งแต่: พ.ศ. 2559 – พ.ศ. 2562
จำนวนเล่ม: 7 (หนังสือ)
อนิเมะโทรทัศน์
กำกับโดย: มานาบุ โอกาโมโตะ
อำนวยการสร้างโดย: มิตสึโตชิ โองูระ ทัตสึยะ ซูกุริ สึโยชิ โซดะ ทาเคมะ โอกามูระ ฮิโรทากะ คาเนโกะ โทโมยูกิ โอวาดะ คัตสึมิ คิกุมาสะ คาซึฮิโระ คาเนมิตสึ
เขียนบทโดย: ฮิโรกิ อูจิดะ
ดนตรีโดย: โยชิอากิ เดวะ
สตูดิโอ: ไพน์แจม
ถือสิทธิ์โดย: อเมริกาเหนือ ครันชีโรล
เครือข่าย: AT-X, Tokyo MX, Sun TV, BS11
ฉาย:  13 กรกฎาคม พ.ศ. 2560  –  28 กันยายน พ.ศ. 2560
ตอน: 12 (รายชื่อตอน)
 สถานีย่อยการ์ตูนญี่ปุ่น
เกมเมอร์ส! (ญี่ปุ่น: ゲーマーズ!, โรมาจิ: Gēmāzu!) เป็นซีรีส์ไลต์โนเวลญี่ปุ่น ที่เขียนโดย เซกินะ อาโออิ และวาดภาพประกอบโดย ซาโบเท็น ฟูจิมิโชโบ ตีพิมพ์หนังสือรวมเล่มจำนวน 12 เล่มตั้งแต่เดือนมีนาคม พ.ศ. 2558 ถึงเดือนตุลาคม พ.ศ. 2562 ภายใต้สำนักพิมพ์ ฟูจิมิ แฟนตาเซีย บุงโกะ ไลต์โนเวลมีลิขสิทธิ์ในประเทศไทยโดยสำนักพิมพ์ฟีนิกซ์ ซีรีส์อนิเมะโทรทัศน์ที่ผลิตโดยสตูดิโอ ไพน์แจม ออกอากาศตั้งแต่เดือนกรกฎาคมถึงกันยายน พ.ศ. 2560
เรื่องย่อ

อามาโนะ เคตะ นักเรียนมัธยมปลายและเกมเมอร์ ได้พบกับไอดอลสาวสวยของโรงเรียน เทนโด คาเรน ซึ่งชวนเขาไปที่ชมรมเกมของโรงเรียน หลังจากพบว่ามันเกี่ยวกับเกมการแข่งขัน เขาจึงปฏิเสธข้อเสนอของเธอ การปฏิเสธครั้งนี้ทำให้เกิดเหตุการณ์ต่าง ๆ มากมายในชีวิตของเคตะและเพื่อน ๆ ของเขา ไม่ว่าจะเป็นวิดีโอเกม ความรัก และความเข้าใจผิดต่าง ๆ ตลอดเรื่อง
ตัวละคร

ในไลต์โนเวล ตัวละครแต่ละตัวจะผลัดกันบรรยายในแต่ละบท
สื่อ > ไลต์โนเวล

ไลต์โนเวลเรื่องนี้เขียนโดย เซกินะ อาโออิ และวาดภาพประกอบโดยซาโบเท็น โดยเรื่องนี้เริ่มตีพิมพ์ในปี พ.ศ. 2558 ภายใต้สำนักพิมพ์ฟูจิมิ แฟนตาเซีย บุงโกะ ในเครือฟูจิมิโชโบ มีหนังสือทั้งหมด 12 เล่ม วางจำหน่ายตั้งแต่วันที่ 20 มีนาคม พ.ศ. 2558 ถึงวันที่ 19 ตุลาคม พ.ศ. 2562 ส่วนลิขสิทธิ์ในประเทศไทย วันที่ 19 พฤศจิกายน พ.ศ. 2559 สำนักพิมพ์ฟีนิกซ์ ได้ประกาศลิขสิทธิ์สำหรับการตีพิมพ์ไลต์โนเวลฉบับภาษาไทย
| # | ชื่อเล่ม | วันที่ออกจำหน่ายต้นฉบับ | วันที่ออกจำหน่ายภาษาไทย |
| --- | --- | --- | --- |
| 1 | อามาโนะ เคตะ กับการคอนทินิวชีวิตวัยรุ่น Amano Keita to Seishun Kontinyū (雨野景太と青春コンティニュー) | 20 มีนาคม พ.ศ. 2558  978-4-04-070533-0 | 14 พฤศจิกายน พ.ศ. 2561 978-616-810-538-2 |
| 2 | เทนโด คาเรน กับแฮปปี้เอนดิ้งอันไม่คาดฝัน Tendō Karen to Fuiuchi Happī Endo (天道花憐と不意打ちハッピーエンド) | 18 กรกฎาคม พ.ศ. 2558  978-4-04-070534-7 | 14 พฤศจิกายน พ.ศ. 2561 978-616-464-004-7 |
| 3 | โฮชิโนะโมริ จิอากิ กับนิวเกมความรักครั้งแรก Hoshinomori Chiaki to Hatsukoi Nyū Gēmu (星ノ守千秋と初恋ニューゲーム) | 20 พฤศจิกายน พ.ศ. 2558  978-4-04-070753-2 | 14 พฤศจิกายน พ.ศ. 2561 978-616-464-076-4 |
| 4 | อากุริ กับการคริติคอลไม่รู้ตัว Aguri to Mujikaku Kuritikaru (亜玖璃と無自覚クリティカル) | 19 มีนาคม พ.ศ. 2559  978-4-04-070754-9 | 25 มีนาคม พ.ศ. 2562 978-616-464-141-9 |
| 5 | Gamers and Annihilated Game Over Gēmāzu to Zenmetsu Gēmu Ōbā (ゲーマーズと全滅ゲームオーバー) | 20 กรกฎาคม พ.ศ. 2559  978-4-04-070969-7 | — |
| 6 | The Lonely Gamer and Love Confession Chain Combo Bocchi Gēmā to Kokuhaku Chein Konbo (ぼっちゲーマーと告白チェインコンボ) | 19 พฤศจิกายน พ.ศ. 2559  978-4-04-070970-3 | — |
| 7 | Gamers and Kiss of Dead End Gēmāzu to Kuchizuke Deddo Endo (ゲーマーズと口づけデッドエンド) | 18 มีนาคม พ.ศ. 2560  978-4-04-070971-0 | — |
| 8 | Konoha Hoshinomori and Reversal Back Attack Hoshinomori Konoha to Gyakuten Bakku Atakku (星ノ守心春と逆転バックアタック) | 20 กรกฎาคม พ.ศ. 2560  978-4-04-072369-3 | — |
| 9 | Keita Amano and Youth Skills Reset Amano Keita to Seishun Sukiru Risetto (雨野景太と青春スキルリセット) | 20 มกราคม พ.ศ. 2561  978-4-04-072370-9 | — |
| 10 | Karen Tendou and Surprise Update Tendō Karen to Fuiuchi Appudēto (天道花憐と不意打ちアップデート) | 19 พฤษภาคม พ.ศ. 2561  978-4-04-072371-6 | — |
| 11 | Gamers and First Love Multi End Gēmāzu to Hatsukoi Maruchi Endo (ゲーマーズと初恋マルチエンド) | 20 ตุลาคม พ.ศ. 2561  978-4-04-072900-8 | — |
| 12 | Gamers and Youth Continue Gēmāzu to Seishun Kontinyū (ゲーマーズと青春コンティニュー) | 19 ตุลาคม พ.ศ. 2562  978-4-04-072901-5 | — |
สื่อ > มังงะ

มังงะที่วาดโดยซึบาสะ ทากาฮาชิ ได้รับการตีพิมพ์ใน โชเน็ง เอซ ของสำนักพิมพ์ ฟูจิมิโชโบ ตั้งแต่เดือนตุลาคม พ.ศ. 2559 ถึงเดือนกันยายน พ.ศ. 2562 เล่มที่ 7 และเล่มสุดท้ายวางจำหน่ายวันที่ 26 ตุลาคม พ.ศ. 2562
| # | วันที่ออกจำหน่าย | ISBN |
| --- | --- | --- |
| 1 |  23 มีนาคม พ.ศ. 2560 | 978-4-04-105446-8 |
| 2 |  26 มิถุนายน พ.ศ. 2560 | 978-4-04-105771-1 |
| 3 |  25 พฤศจิกายน พ.ศ. 2560 | 978-4-04-106308-8 |
| 4 |  26 มีนาคม พ.ศ. 2561 | 978-4-04-106717-8 |
| 5 |  25 กันยายน พ.ศ. 2561 | 978-4-04-107363-6 |
| 6 |  25 กุมภาพันธ์ พ.ศ. 2562 | 978-4-04-107816-7 |
| 7 |  26 ตุลาคม พ.ศ. 2562 | 978-4-04-107817-4 |
ผลตอบรับ

ในปี พ.ศ. 2560 ไลต์โนเวลเรื่องนี้อยู่ในอันดับที่ 7 ของหนังสือแนะนำไลต์โนเวลประจำปี โคโนะ ไลต์โนเวล งะ ซูโงอิ! โดยทาการาจิมาชะ ในหมวดบุงโกบง และอยู่ในอันดับที่ 8 ในปี พ.ศ. 2561 อนิเมะเรื่องนี้ได้รับความนิยมเป็นอันดับสี่ในครันชีโรลในช่วงฤดูร้อนปี พ.ศ. 2560 ซึ่งถือเป็นอันดับที่ไม่เคยเกิดขึ้นมาก่อนสำหรับซีรีส์โชเน็งแอคชั่นที่ฉายเพียงช่วงสั้น ๆ
ดูเพิ่ม

ประธานนักเรียนสุดซ่า สภานักเรียนสุดป่วน -  ไลต์โนเวลอีกเรื่องจากผู้เขียนคนเดียวกัน
การอ้างถึง

^  "LN" เป็นคำย่อของไลต์โนเวล และหมายถึงเล่มในไลต์โนเวล เกมเมอร์ส!
^  "Ch." เป็นคำย่อของบทและหมายถึงหมายเลขบทของมังงะ เกมเมอร์ส! ที่รวบรวมมา
^  "Ep." เป็นคำย่อของตอนและหมายถึงหมายเลขตอนของอนิเมะเรื่อง เกมเมอร์ส!
แหล่งข้อมูลอื่น

เกมเมอร์ส! ที่ ฟูจิมิโชโบ (ในภาษาญี่ปุ่น)
เว็บไซต์ทางการอนิเมะ (ในภาษาญี่ปุ่น)
เกมเมอร์ส! (นิยาย) ที่เครือข่ายข่าวอนิเมะ
| ด ค กไพน์แจม |
| --- | --- |
ซีรีส์โทรทัศน์:  Mahou Shoujo Nante Mouiidesukara (พ.ศ. 2559)  Gamers! (พ.ศ. 2560)  จัสต์บีคอส! (พ.ศ. 2560)  Gleipnir (พ.ศ. 2563)  คาเงกิ โชโจะ!! (พ.ศ. 2564)  ดูอิตยัวร์เซลฟ์!! (พ.ศ. 2565)  คุณคุโบะไม่ยอมให้ผมเป็นตัวประกอบ (พ.ศ. 2566)  Paradox Live: The Animation (พ.ศ. 2566)  องค์หญิง ได้เวลา "ทรมาน" แล้วค่ะ (พ.ศ. 2567) 
ออริจินัลวิดีโอแอนิเมชัน:  ยุ่งนักหนา เลขาพญายม (พ.ศ. 2562–พ.ศ. 2563) 
ออริจินัลเน็ตแอนิเมชัน:  วันจันทร์คือวันดึ๋งดึ๋ง (พ.ศ. 2559) 
 หมวดหมู่
อำเภอไทรงาม

| อำเภอไทรงาม |
| --- | --- |
อำเภอ
การถอดเสียงอักษรโรมัน
 • อักษรโรมัน: Amphoe Sai Ngam
ที่ว่าการอำเภอไทรงาม
คำขวัญ: ไทรงาม เมืองคนแกร่ง แหล่งธรรมรุ่ง ทุ่งรวงทอง
แผนที่จังหวัดกำแพงเพชร เน้นอำเภอไทรงาม
พิกัด: 16°28′20″N 99°53′48″E﻿ / ﻿16.47222°N 99.89667°E﻿ / 16.47222; 99.89667
ประเทศ:  ไทย
จังหวัด: กำแพงเพชร
พื้นที่
 • ทั้งหมด: 448.9 ตร.กม. (173.3 ตร.ไมล์)
ประชากร (2566)
 • ทั้งหมด: 49,697 คน
 • ความหนาแน่น: 110.71 คน/ตร.กม. (286.7 คน/ตร.ไมล์)
รหัสไปรษณีย์ : 62150
รหัสภูมิศาสตร์: 6202
ที่ตั้งที่ว่าการ: ที่ว่าการอำเภอไทรงาม เลขที่ 400  หมู่ที่ 4 ตำบลไทรงาม อำเภอไทรงาม จังหวัดกำแพงเพชร 62150
 ส่วนหนึ่งของสารานุกรมประเทศไทย
ไทรงาม เป็นอำเภอหนึ่งของจังหวัดกำแพงเพชร
ประวัติ

อำเภอไทรงาม แต่เดิมเป็นเขตป่าเตรียมสงวน เป็นหมู่บ้านหนึ่งที่ตั้งอยู่ในเขตตำบลหนองคล้า อำเภอพรานกระต่าย จังหวัดกำแพงเพชร ต่อมาในปี พ.ศ. 2484 ได้โอนพื้นที่ตำบลหนองคล้า มาขึ้นกับอำเภอเมืองกำแพงเพชร เนื่องจากระยะทางที่ว่าการอำเภอเมืองกำแพงเพชรสะดวกต่อการติดต่อราชการ ในปี พ.ศ. 2501 มีราษฏรกลุ่มหนึ่งจากบ้านทุ่งทราย และชาวนครสวรรค์ ประมาณ 12 ครอบครัว ซึ่งล้วนเป็นญาติโยมของหลวงปู่อินทร์ จันทูปโม ได้สำรวจสภาพพื้นที่พบว่าเป็นที่ราบกว้างใหญ่ มีคลองธรรมชาติ เหมาะแก่การตั้งหลักแหล่งและประกอบอาชีพ จึงอพยพเข้ามาอยู่ในพื้นที่ ในปีต่อมาเกิดน้ำท่วมจึงอพยพไปอยู่ที่หนองทราย หรือบ้านไทรงามใต้ ตำบลไทรงามในปัจจุบัน มีเรื่องเล่ากันต่อมาว่าคืนหนึ่งมีปรากฏการณ์ที่มหัศจรรย์เกิดขึ้นในเวลาพลบ ค่ำ คือเกิดดวงประทีปดวงใหญ่ลอยลงมากลางหนองทราย ซึ่งมีต้นไทรใหญ่ขึ้นอยู่ตรงกลางเป็นภาพที่งดงามมากจึงได้เรียกชื่อหมู่บ้าน นี้ใหม่ว่า "บ้านไทรงาม" โดยมีเหตุผลว่าหากใช้ชื่อหนองทรายตามที่เรียกกันมา ฟังดูเป็นที่ลุ่มไม่เป็นมงคลและยังคล้ายกับบ้านทุ่งทราย ซึ่งมีจำนวนครอบครัวส่วนหนึ่งอพยพมา นอกจากนี้ยังได้ร่วมกันสร้างสำนักสงฆ์ให้หลวงปู่อินทร์ พระสงฆ์ผู้ซึ่งได้รับการเคารพนับถือว่าเป็นเหมือนร่มโพธิ์ ร่มไทรของชาวบ้าน เรียกว่า "วัดไทรงาม" ปัจจุบันคือวัดไทรงามใต้
ต่อมามีจำนวนผู้อพยพครอบครัวมาอยู่อีก 23 ครอบครัวและเพิ่มขึ้นเรื่อย ๆ กระทั่งชุมชนหนาแน่นขึ้น ในปี พ.ศ. 2505 - 2506 แกนนำที่เป็นผู้สำรวจพื้นที่ในคราวแรกได้ย้ายมาตั้งถิ่นฐานบ้านเรือนในพื้นที่บริเวณไทรงามเหนือ ซึ่งเป็นสถานที่ที่อพยพมาอยู่ในครั้งแรก และเป็นพื้นที่เขตเทศบาลในปัจจุบัน แต่เดิมพื้นที่อาณาบริเวณนี้เป็นเขตป่าเตรียมการสงวนตามมติคณะรัฐมนตรี ได้มีการจัดตั้งเป็นกิ่งอำเภอไทรงาม เมื่อปี พ.ศ. 2518 และได้รับการยกฐานะเป็นอำเภอไทรงาม เมื่อปี พ.ศ. 2522 ต่อมากระทรวงเกษตรและสหกรณ์การเกษตร โดยกรมป่าไม้ได้ออกกฏกระทรวง กำหนดให้พื้นที่ส่วนใหญ่ของอำเภอไทรงามเป็นเขต "ป่าสงวนแห่งชาติหนองคล้า - ดงฉัตร" ทั้ง ๆ ที่ก่อนหน้าในปีที่ประกาศนั้น สภาพความเป็นป่าไม่ได้หลงเหลืออยู่เลย ปัจจุบันกรมป่าไม้ได้มอบพื้นที่ป่าไม้ให้สำนักงานการปฏิรูปที่ดินเพื่อเกษตรกรรมนำไปจัดสรรให้แก่เกษตรกร
วันที่ 15 กรกฎาคม 2484 โอนพื้นที่ตำบลหนองคล้า อำเภอพรานกระต่าย มาขึ้นกับอำเภอเมืองกำแพงเพชร
วันที่ 3 มิถุนายน 2512 ตั้งตำบลไทรงาม แยกออกจากตำบลหนองคล้า
วันที่ 20 พฤษภาคม 2518 แยกพื้นที่ตำบลไทรงาม และตำบลหนองคล้า จากอำเภอเมืองกำแพงเพชร มาตั้งเป็น กิ่งอำเภอไทรงาม และให้ขึ้นการปกครองกับอำเภอเมืองกำแพงเพชร
วันที่ 19 มีนาคม 2522 ยกฐานะกิ่งอำเภอไทรงาม อำเภอเมืองกำแพงเพชร เป็น อำเภอไทรงาม
วันที่ 2 ตุลาคม 2522 ตั้งตำบลหนองทอง แยกออกจากตำบลหนองคล้า
วันที่ 3 มิถุนายน 2523 จัดตั้งสุขาภิบาลไทรงาม ในท้องที่บางส่วนของตำบลไทรงาม
วันที่ 19 สิงหาคม 2523 ตั้งตำบลหนองไม้กอง แยกออกจากตำบลไทรงาม
วันที่ 21 กรกฎาคม 2524 ตั้งตำบลมหาชัย แยกออกจากตำบลหนองคล้า
วันที่ 11 พฤษภาคม 2525 ตั้งตำบลพานทอง แยกออกจากตำบลหนองทอง
วันที่ 16 สิงหาคม 2526 ตั้งตำบลหนองแม่แตง แยกออกจากตำบลหนองไม้กอง
วันที่ 25 พฤษภาคม 2542 ยกฐานะจากสุขาภิบาลไทรงาม เป็นเทศบาลตำบลไทรงาม ด้วยผลของกฎหมาย
ที่ตั้งและอาณาเขต

อำเภอไทรงามตั้งอยู่ทางทิศตะวันออกของจังหวัด มีอาณาเขตติดต่อกับเขตการปกครองข้างเคียง ดังนี้
ทิศเหนือ ติดต่อกับอำเภอลานกระบือ
ทิศตะวันออก ติดต่อกับอำเภอวชิรบารมีและอำเภอสามง่าม (จังหวัดพิจิตร)
ทิศใต้ ติดต่อกับอำเภอบึงสามัคคีและอำเภอทรายทองวัฒนา
ทิศตะวันตก ติดต่อกับอำเภอเมืองกำแพงเพชร
การแบ่งเขตการปกครอง > การปกครองส่วนภูมิภาค

อำเภอไทรงามแบ่งเขตการปกครองย่อยออกเป็น 7 ตำบล 71 หมู่บ้าน ได้แก่
| 0 | 1 | 2 | 3 |
| --- | --- | --- | --- |
| 1. | ไทรงาม |  | (Sai Ngam) |
| 2. | หนองคล้า |  | (Nong Khla) |
| 3. | หนองทอง |  | (Nong Thong) |
| 4. | หนองไม้กอง |  | (Nong Mai Kong) |
| 5. | มหาชัย |  | (Maha Chai) |
| 6. | พานทอง |  | (Phan Thong) |
| 7. | หนองแม่แตง |  | (Nong Mae Taeng) |
การแบ่งเขตการปกครอง > การปกครองส่วนท้องถิ่น

ท้องที่อำเภอไทรงามประกอบด้วยองค์กรปกครองส่วนท้องถิ่น 8 แห่ง ได้แก่
เทศบาลตำบลไทรงาม ครอบคลุมพื้นที่ตำบลไทรงาม (เฉพาะหมู่ที่ 4, 5 และบางส่วนของหมู่ที่ 1, 3)
องค์การบริหารส่วนตำบลไทรงาม ครอบคลุมพื้นที่ตำบลไทรงาม (เฉพาะนอกเขตเทศบาลตำบลไทรงาม)
องค์การบริหารส่วนตำบลหนองคล้า ครอบคลุมพื้นที่ตำบลหนองคล้าทั้งตำบล
องค์การบริหารส่วนตำบลหนองทอง ครอบคลุมพื้นที่ตำบลหนองทองทั้งตำบล
องค์การบริหารส่วนตำบลหนองไม้กอง ครอบคลุมพื้นที่ตำบลหนองไม้กองทั้งตำบล
องค์การบริหารส่วนตำบลมหาชัย ครอบคลุมพื้นที่ตำบลมหาชัยทั้งตำบล
องค์การบริหารส่วนตำบลพานทอง ครอบคลุมพื้นที่ตำบลพานทองทั้งตำบล
องค์การบริหารส่วนตำบลหนองแม่แตง ครอบคลุมพื้นที่ตำบลหนองแม่แตงทั้งตำบล
การคมนาคม

มีเส้นทางคมนาคมที่สำคัญ คือ
ถนนสายกำแพงเพชร-สากเหล็ก (ทางหลวงแผ่นดินหมายเลข 115) เป็นทางหลวงที่เชื่อมต่อระหว่างจังหวัดกำแพงเพชรกับจังหวัดพิจิตร
ถนนสายลานกระบือ-แก้วสุวรรณ (ทางหลวงหมายเลข 1278) เป็นถนนลาดยางที่เชื่อมต่อระหว่างอำเภอไทรงามกับอำเภอลานกระบือ
ถนนสายมหาชัย-ทุ่งสนุ่น (ทางหลวงหมายเลข 1280) เป็นถนนลาดยางที่เชื่อมต่อระหว่างอำเภอไทรงาม อำเภอทรายทองวัฒนา และอำเภอบึงสามัคคี
ถนนทางเข้าอำเภอไทรงาม เป็นถนนลาดยางของกรมทางหลวงชนบทกำแพงเพชร
ทรงชัย รัตนสุบรรณ

| ทรงชัย รัตนสุบรรณ |
| --- | --- |
ทรงชัย รัตนสุบรรณ ที่สนามมวยเวทีลุมพินี
เกิด: ทรงชัย รัตนสุบรรณ 5 มีนาคม พ.ศ. 2489 (78 ปี) อำเภอเมืองฉะเชิงเทรา จังหวัดฉะเชิงเทรา ประเทศไทย
สัญชาติ: ไทย
การศึกษา: ปริญญาบัตรมหาบัณฑิต
อาชีพ: โปรโมเตอร์มวย
คู่สมรส: เสาวนีย์ ตั้งกงพานิช
บุตร: ภัทรภร รัตนสุบรรณ ศิรภพ รัตนสุบรรณ ปริยากร รัตนสุบรรณ
ทรงชัย รัตนสุบรรณ เป็นโปรโมเตอร์สำคัญของวงการมวยไทย ในการผลักดันมวยไทยให้เป็นที่รู้จักในระดับสากล รวมถึงเป็นเจ้าของสโลแกน "มวยไทย มรดกไทย มรดกโลก" และเป็นผู้สร้างปรากฏการณ์ในวงการมวยไทยด้วยการเก็บเงินได้เกินหนึ่งล้านบาทได้ถึงสองครั้งภายในช่วงระยะเวลาไม่เกินหนึ่งเดือน รวมถึงมีผลงานที่ได้รับการกล่าวขวัญจากผู้ชมทั่วประเทศ คือการจัดคู่ชกระหว่างแรมโบ้ กับไพโรจน์น้อย ส.สยามชัย ในวันที่ 4 พฤศจิกายน 2529 ที่สนามมวยเวทีลุมพินี
เคยเป็นผู้ให้การแจ้งเกิดแชมป์มวยไทยถึง 11 รุ่น รวมถึงเป็นผู้สร้างแชมป์โลกหลายราย ทั้งแสน ส.เพลินจิต, เมืองชัย กิตติเกษม, สด ส.จิตรลดา, สามารถ พยัคฆ์อรุณ, พิชิตน้อย ศิษย์บางพระจันทร์, ดาวรุ่ง ช.ศิริวัฒน์, ยอดสนั่น สามเคแบตเตอรี่ และยอดดำรงค์ สิงห์วังชา
ประวัติ

ทรงชัย รัตนสุบรรณ เป็นบุตรของ นายสุบรรณ และนางบุญรัตน์ รัตนสุบรรณ โดยมีพี่สาวหนึ่งคนและพี่ชายหนึ่งคนซึ่งได้แก่ เพ็ญศรี (รัตนสุบรรณ) พูลสุวรรณ และศักดา รัตนสุบรรณ เมื่อครั้งที่อยู่ทางแถบทะเลตะวันออกเขากับพี่ชายได้เข้าชกมวยไทยโดยพี่ชายใช้ชื่อ ศักดา ฤทธิชัย เข้าแข่งโดยเคยชกกับนักมวยเอกอย่างเชิดศักดิ์ ลูกบางคล้า ในขณะที่ทรงชัยใช้ชื่อ ทรงชัย ชัยสุริยะ ขึ้นชก ที่ซึ่งทรงชัยเคยเข้าแข่งขัน ณ สนามมวยเวทีลุมพินี เมื่อครั้งที่เคยถูกรุ่งชัย พงษ์สิงห์ เตะจนเป็นฝ่ายพ่ายแพ้ก็ได้แขวนนวม โดยทำสถิติชก 22 ครั้ง แม้จะไม่เป็นฝ่ายแพ้คะแนน หากแต่เขากลับเป็นฝ่ายแพ้น็อกเป็นส่วนใหญ่
ทรงชัยสำเร็จการศึกษาระดับประถมศึกษา จากโรงเรียนวัดแหลมใต้ และสำเร็จการศึกษาระดับมัธยมศึกษาตอนต้น จากโรงเรียนเบญจมราชรังสฤษฎิ์ จากนั้นได้สำเร็จการศึกษาระดับอาชีวศึกษา จากวิทยาลัยอาชีวศึกษาฉะเชิงเทรา และ พ.ศ. 2538 ได้รับปริญญาบัตรมหาบัณฑิต สาขาสังคมสงเคราะห์ จากมหาวิทยาลัยรามคำแหง
พ.ศ. 2508 ขณะที่มีอายุได้ 19 ปี ก็ได้เริ่มทดลองจัดรายการมวยที่เวทีโสธร แปดริ้ว ด้วยทุนจากทางครอบครัว และจัดให้นักมวยสองพี่น้องอย่าง ศิริมงคล ลูกศิริพัฒน์ ผู้พี่ กับสิงห์ห้าว ส.ลูกพิทักษ์ ผู้น้อง ซึ่งเป็นเพื่อนร่วมชั้นเรียนเดียวกันเข้าแข่งขันในรายการประจำเดือน ที่งานหลวงพ่อโสธร ซึ่งมีผู้เข้าชมอย่างเนืองแน่นทุกนัด เมื่อจัดได้ 4 ปี ชื่อเสียงของทรงชัยก็เริ่มเป็นที่รู้จัก
ช่วงประมาณ พ.ศ. 2517 - พ.ศ. 2518 ทรงชัยได้รับโอกาสทดลองงานด้วยการจัดรายการมวยที่สนามมวยเวทีลุมพินี เป็นระยะเวลาราว 6 ถึง 7 เดือน จนเกือบจะได้รับการบรรจุ แต่แล้วก็เกิดเหตุการณ์ในรายการสุดท้าย คือการไล่มวยลง 2 คู่ ทรงชัยได้ขึ้นไปยังล็อกชั้น 2 และ 3 และพนมมือให้ผู้ชมพร้อมกล่าวแสดงความรับผิดในขณะที่น้ำตาไหล ครั้นแล้ว ทรงชัยก็สามารถสร้างประทับใจในการจัดรายการมวยครั้งต่อมา จนได้รับการบรรจุให้เป็นโปรโมเตอร์อย่างเต็มตัว
พ.ศ. 2518 ได้รับแต่งตั้งให้เป็นโปรโมเตอร์ครั้งแรก ที่สนามมวยสนามมวยเวทีลุมพินี
วันที่ 7 มิถุนายน พ.ศ. 2520 เขาได้สร้างความฮือฮาด้วยการจัดคู่เอกศึกวันทรงชัย ที่มีการพบกันระหว่างอินทรีน้อย ลูกหนองไก่ขัน ในชุดลิเก พบกับกาเซ็มน้อย เกียรติ ต.สร้าง ในชุดอาหรับ
ในวันที่ 5 มกราคม พ.ศ. 2540 เป็นนายสนามมวยมาตรฐานแห่งใหม่ โดยสร้างเวทีมวยขึ้นที่จังหวัดฉะเชิงเทรา โดยใช้ชื่อว่า เวทีมวยนานาชาติ (ประเทศไทย)  โดยมีพล อ.เชษฐา ฐานะจาโร ผู้บัญชาการทหารบก/นายกสมาคมมวยสากลสมัครเล่นแห่งประเทศไทยเป็นประธานในพิธีเปิด
30 ธันวาคม พ.ศ. 2543 ได้ลาออกจากการเป็นโปรโมเตอร์ของสนามมวยสนามมวยเวทีลุมพินีและได้ทำการจัดแข่งขันที่สนามมวยเวทีลุมพินีเป็นครั้งสุดท้าย และวันที่ 31 ธันวาคม ของปีเดียวกันนี้ ก็ได้ย้ายการจัดการแข่งขันชกมวยจากเวทีมวยนานาชาติ ไปแข่งขันที่เวทีมวยชั่วคราว ห้อง MCC HALL ห้างสรรพสินค้าเดอะมอลล์ งามวงศ์วาน
7 มกราคม พ.ศ. 2544 เริ่มจัดการแข่งขันที่เวทีมวยชั่วคราว ห้อง MCC HALL ห้างสรรพสินค้าเดอะมอลล์ งามวงศ์วาน/ท่าพระ รวมถึงในวันที่ 25 มกราคม ของปีเดียวกันนี้ก็ได้รับการแต่งตั้งให้เป็นโปรโมเตอร์คนที่ 13 ของเวทีมวยราชดำเนิน ประเดิมนัดแรกในรายการ "ศึกมหาชนวันทรงชัย"
ชีวิตส่วนตัว

ทรงชัยสมรสกับนางเสาวนีย์ รัตนสุบรรณ (ตั้งกงพานิช) มีบุตรธิดาด้วยกัน 3 คน ได้แก่ นางสาวภัทรภร รัตนสุบรรณ, นายศิรภพ รัตนสุบรรณ และนางสาวปริยากร รัตนสุบรรณ  ซึ่งต่อมาล่าสุดเมื่อวันที่ 5 กันยายน พ.ศ. 2560 ทางสนามมวยเวทีลุมพืนีได้แต่งตั้งให้ปริยากร และนายศุภศักดิ์ เงาประเสริฐวงศ์ (ดร.น็อต วันทรงชัย) หนึ่งในทีมงานของวันทรงชัย รวมถึงนาย พัฒน์ชนินทร์ มีจันทร์ (เสี่ยชาย สุโขทัย) หัวหน้าคณะค่ายมวย ช.ห้าพยัคฆ์ และผู้จัดรายการศึกมวยไทย ททบ.5 ซึ่งถ่ายทอดสดทางสถานีวิทยุโทรทัศน์กองทัพบก ช่อง 5 เป็นโปรโมเตอร์ของสนามมวยเวทีลุมพินี นับเป็นการกลับเข้าสู่สนามมวยเวทีลุมพินีของวันทรงชัยในรอบ 17 ปี นับตั้งแต่ที่นายทรงชัยลาออกจากการเป็นโปรโมเตอร์ของสนามมวยเวทีลุมพินี
การดำเนินงานธุรกิจ

นายทรงชัยเริ่มก่อตั้งบริษัท ทรงชัย บ๊อกซิ่ง โปรโมชั่น จำกัดในวันที่ 19 เมษายน พ.ศ. 2531 เป็นบริษัทแรกเพื่อที่จะดำเนินธุรกิจทางด้านการจัดแข่งขันมวย
บริษัทที่ 2 ในวันที่ 5 พฤศจิกายน พ.ศ. 2533 ใช้ชื่อว่า บริษัทมวยไทย โปรโมชั่น จำกัด เพื่อรองรับการขยายงานที่มากขึ้นจึงขยายธุรกิจโดยเปิดบริษัทเพิ่มอีก 4 บริษัทในเวลาต่อมา ดำเนินธุรกิจที่เกี่ยวข้องกับวงการมวย อาทิเช่น การจัดการแข่งขันชกมวยไทย มวยสากล ผลิตและจัดจำหน่าย วีซีดี ดีวีดี การแข่งขันชกมวย ฯลฯ ดังนี้
บริษัท เอสเอสอาร์ โปรโมชั่น จำกัด ในวันที่ 11 มกราคม พ.ศ. 2537
บริษัท ทรงชัย อินเตอร์เนชั่นแนล โปรโมชั่น จำกัด ในวันที่ 1 ตุลาคม พ.ศ. 2539
บริษัท เอส.เอส.บ๊อกซิ่ง โปรดักชั่น จำกัด ในวันที่ 18 มีนาคม พ.ศ. 2540
บริษัท วันทรงชัย จำกัด ในวันที่ 18 ตุลาคม พ.ศ. 2544 เป็นลำดับสุดท้าย
โดยทุกบริษัทที่กล่าวมานายทรงชัยได้ก่อตั้งและดำเนินงานทางด้านธุรกิจนประสบความสำเร็จ แล้วจึงมอบหมายงานให้ บุตรและธิดา เข้ามาช่วยบริหารงานต่อจากนายทรงชัย และประสบความสำเร้จสืบต่อมาจนถึงปัจจุบัน
โปรโมเตอร์เวทีมวยราชดำเนิน
ที่ปรึกษารัฐมนตรีว่าการกระทรวงกลาโหม
ประธานฝ่ายกีฬามวย มูลนิธิ ๕ ธันวามหาราช ตั้งแต่ปี พ.ศ. 2540 ถึงปัจจุบัน
โปรโมเตอร์เกียรตินิยมสมาคมมวยโลก (WBA)
ผลงาน

ผลงานโดดเด่นที่เจ้าตัวภูมิใจคือการเปิดตลาดมวยไทยในต่างประเทศ โดยเฉพาะอย่างยิ่งในทวีปยุโรปที่กรุงปารีส ประเทศฝรั่งเศส และจัดการถ่ายทอดสดมายังประเทศไทยในคืนวันส่งท้ายปีเก่า 31 ธันวาคม พ.ศ. 2532 โดยเป็นการพบกันระหว่างนักมวยไทยชาวไทยกับนักมวยไทยชาวดัตช์ ซึ่งนำโดยร็อบ กามัน และราม่อน แด็กเกอร์
ผู้จัดมวยไทยที่ได้รับการยอมรับเป็นโปรโมเตอร์อันดับ 1 มากกว่า 15 ปี
เปลี่ยนรายการมวยถ่ายทอดสดทางโทรทัศน์ โดยนำนักมวยไทยค่าตัวเงินแสน และรายการมวยไทยเงินล้าน ถ่ายทอดสู่ผู้ชมทางบ้าน
นำศิลปะมวยไทย ไปเผยแพร่ทั่วทุกทวีปของโลก และถ่ายทอดสดกลับสู่ประเทศไทย และเป็นทูตมวยไทยไปเผยแพร่ศิลปะมวยไทย ซึ่งได้รับการยอมรับทั่วโลก
เป็นผู้สร้างมวยสากล ให้ประสบความสำเร็จสูงสุด และได้รับการยอมรับเป็นโปรโมเตอร์เกียรตินิยมของโลกซึ่งมีสมาชิก 147 ประเทศทั่วโลก และสมาคมมวยโลก (WBA) มอบรางวัลให้ในฐานะมีแชมป์โลกพร้อมกันในปี พ.ศ. 2538 คือ
แสน ส.เพลินจิต
หยกไทย ศิษย์ อ.
พิชิต ช.ศิริวัฒน์
ดาวรุ่ง ช.ศิริวัฒน์ และสร้างแชมป์โลกทั้งหมดรวม 10 คน ได้แก่ สามารถ พยัคฆ์อรุณ, เมืองชัย กิตติเกษม, พิชิต ศิษย์บางพระจันทร์, ยอดสนั่น ส.นันทชัย, ยอดดำรงค์ สิงห์วังชา, ผึ้งหลวง ส.สิงห์อยู่
โปรโมเตอร์รายการมวยถ่ายทอดสด

รายการมวยไทย ศึกยอดมวยวันทรงชัย ทุกวันเสาร์ เวลา 14.40 - 16.40 น. ทางช่อง Thairath TV (32) (เริ่มวันเสาร์ที่ 11 พฤษภาคม พ.ศ. 2562 - ปัจจุบัน) (งดการแข่งขันและถ่ายทอดสดตั้งแต่วันเสาร์ที่ 21 มีนาคม ถึงวันเสาร์ที่ 11 กรกฎาคม 2563 เนื่องจากโรคติดเชื้อไวรัสโคโรนา 2019 (COVID-19) ในประเทศไทย โดยกลับมาแข่งขันและถ่ายทอดสดตั้งแต่วันเสาร์ที่ 18 กรกฎาคม 2563 เป็นต้นไป)
รายการศึกวันทรงชัยททบ.5 ทุกวันเสาร์ เวลา 22.00 น. - 00.00 น. ทางช่อง 5 (พ.ศ. 2537 - พ.ศ. 2543) (ยุติการออกอากาศแล้ว)
รายการศึกวันทรงชัย 11 ทุกวันเสาร์ เวลา 14.00 น. - 16.00 น. ทางช่อง 11 (พ.ศ. 2544 - พ.ศ. 2552) (ยุติการออกอากาศแล้ว)
รายการศึกวันทรงชัยไอทีวี ทุกวันพฤหัสบดี เวลา 16.00 น. - 18.00 น. ทางช่อง ITV (พ.ศ. 2546 - พ.ศ. 2546) (ยุติการออกอากาศแล้ว)
รายการศึกวันทรงชัยไลฟ์ทีวี ทุกวันเสาร์ เวลา 14.30 น. - 17.30 น. ทางช่องSports Plus (14 พฤษภาคม พ.ศ. 2554 - 29 ตุลาคม พ.ศ. 2554) (ยุติการออกอากาศแล้ว)
รายการศึกยอดมวยไทยรัฐ ทุกวันเสาร์ เวลา 14.00 น. - 16.00 น. ทางช่องThairath TV (5 กันยายน พ.ศ. 2558 - 30 ธันวาคม พ.ศ. 2560) (ยุติการออกอากาศแล้ว)
รายการมวยไทยไฟต์ไนท์ ทุกวันเสาร์ เวลา 18.20-20.00 น. ทางช่องPPTVHD36 (จัดแบบสัญจร) (เริ่มวันเสาร์ที่ 9 เมษายน 2559-วันเสาร์ที่ 31 ธันวาคม 2560) (ยุติการออกอากาศแล้ว)
รายการมวยไทย ศึกนวมทองคำ ทุกวันเสาร์ เวลา 13.30-15.00 น. ทางช่องPPTVHD36 (จัดแบบสัญจร) (เริ่มวันเสาร์ที่ 5 สิงหาคม 2559 ถึงวันเริ่มวันเสาร์ที่ 15 เมษายน 2560) (ยุติการออกอากาศแล้ว)
รายการศึกวันทรงชัย แชมป์มวยไทย ทุกวันเสาร์ เวลา 14.00 - 16.00 น. ทางช่องSpring 26 (เริ่มวันเสาร์ที่ 16 ธันวาคม-3 กุมภาพันธ์ 2561) (ยุติการออกอากาศแล้ว)
รายการมวยไทย 8 ทิศ ทุกวันเสาร์ เวลา 19.00 - 21.00 น. ทางช่อง 8 (27) (เริ่มวันเสาร์ที่ 7 กันยายน - 21 กันยายน 2562) (ยุติการออกอากาศแล้ว)
รางวัลและเกียรติคุณ

18 มีนาคม พ.ศ. 2535 โล่ห์รางวัลเกียรติยศประกาศเกียรติคุณ บุคคลตัวอย่าง ผู้เผยแพร่ศิลปะมวยไทย
16 เมษายน พ.ศ. 2535 ได้รับประกาศเกียรติคุณ บุคคลสร้างสรรค์ ส่งเสริมกีฬามวยสมัครเล่น จนได้ครองเหรียญโอลิมปิค ที่บาร์เซโลนา 1992
พ.ศ. 2536 ได้รับการแต่งตั้งจากสำนักงานเลขาธิการสภาผู้แทนราษฎร ตำแหน่งที่ปรึกษาผู้อำนายการกองกรรมมาธิการ 2
7 มิถุนายน พ.ศ. 2539 ได้รับพระราชทานประกาศนียบัตร จากสมเด็จพระญาณสังวร สมเด็จพระสังฆราชสกลมหาสังฆปรินายก
18 พฤษภาคม พ.ศ. 2544 ได้รับรางวัลโล่ห์เกียรติยศ "ผู้ทรงคุณค่าวงการกีฬา" ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
15 กันยายน พ.ศ. 2544 ได้รับรางวัล "ผู้มีผลงานดีเด่นทางวัฒนธรรม"
6 ธันวาคม พ.ศ. 2544 สำนักงานคณะกรรมการกีฬามวย การกีฬาแห่งประเทศไทย สำนักนายกรัฐมนตรีแต่งตั้งให้นายทรงชัย รัตนสุบรรณ เป็นที่ปรึกษาประธานกรรมการกีฬามวย
11 กันยายน พ.ศ. 2545 ได้รับรางวัลเกียรติยศ "บุคคลในวงการกีฬาที่ประสบความสำเร็จในการเป็นผู้จัดการนักมวย ระดับแชมป์โลก" ของคณะกรรมาธิการกีฬา วุฒิสภามอบให้โดย พลตรีมนูญกฤต รูปขจร ประธานวุฒิสภา
12 กุมภาพันธ์ พ.ศ. 2548 จัดมหกรรมมวยไทยช่วยเหลือผู้ประสบภัยภาคใต้ สึนามิ ประธานจัดงานนายสุวัจน์ ลิปตพัลลภ
22 กุมภาพันธ์ พ.ศ. 2548 จัดการแข่งขันชกมวยการกุศล วัดผาติการาม
ปริญญาบัณฑิตกิตติมศักดิ์

พ.ศ. 2557 ปริญญาปรัชญาดุษฏีบัณฑิตกิตติมศักดิ์ สาขารัฐประศาสนศาตร์ จากมหาวิทยาลัยเวสเทิร์น
พ.ศ. 2536 ปริญญาศิลปศาสตรบัณฑิตกิตติมศักดิ์ สาขาการจัดการทั่วไป จากวิทยาลัยครูจันทรเกษม
พ.ศ. 2537 ปริญญาศิลปศาสตรบัณฑิตกิตติมศักดิ์ สาขาศึกษาศาสตร์ (พลศึกษา) จากมหาวิทยาลัยรามคำแหง
การดำรงตำแหน่ง

เป็นประธานอนุกรรมการฝ่ายกีฬามวย มูลนิธิ 5 ธันวามหาราช
ประธานฝ่ายกีฬามวยไทย 12 สิงหามหาราชินี
เป็นคณะกรรมการ "รัฐสภาซับน้ำตาผู้ประสบอุทกภัย"
เป็นที่ปรึกษาประธานกรรมการกีฬามวย
นายทรงชัย รัตนสุบรรณ เป็นบุคคลที่วงการมวยและสังคมยอมรับว่าเป็นโปรโมเตอร์หมายเลขหนึ่งของประเทศไทย เป็นบุคคลที่เป็นเหมือนสัญลักษณ์ของวงการมวยในเมืองไทย เป็นบุคคลที่ทุกคนรู้จักแม้จะไม่ได้เป็นแฟนมวยก็ตาม นายทรงชัยมีชื่อเล่นว่า ซ้ง บุคคลในวงการมวยนิยมเรียกว่า เสี่ยซ้ง หรือ บิ๊กซ้ง ปัจจุบันได้โอนถ่ายงานส่วนหนึ่งให้แก่ลูกชาย คือ ศิรภพ รัตนสุบรรณ และลูกสาว คือ ปรียากร รัตนสุบรรณ เป็นผู้ดูแล
เครื่องราชอิสริยาภรณ์

พ.ศ. 2537 :  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 5 เบญจมาภรณ์ช้างเผือก (บ.ช.)
แหล่งข้อมูลอื่น

SONGCHAI RATANASUBAN (อังกฤษ)
SONGCHAI-PROMOTERS เก็บถาวร 2008-08-21 ที่ เวย์แบ็กแมชชีน (อังกฤษ)
Songchai Ratanasuban ที่ IMDb
สมศักดิ์ รุจิรวัฒน์

| ศาสตราจารย์ สมศักดิ์ รุจิรวัฒน์ ม> ป.ช., ม.ว.ม., จ.ภ. |
| --- | --- |
เกิด: 28 มิถุนายน พ.ศ. 2485 (82 ปี)
สัญชาติ: ไทย
มีชื่อเสียงจาก: นักวิทยาศาสตร์  นักวิจัย
คู่สมรส: ศ.คุณหญิง ดร.มธุรส รุจิรวัฒน์
บุตร: นายอธิศ รุจิรวัฒน์
ศาสตราจารย์ สมศักดิ์ รุจิรวัฒน์ เกิดวันที่ 28 มิถุนายน พ.ศ. 2485 นักวิทยาศาสตร์ชาวไทย ผู้เชี่ยวชาญในสาขาเคมีอินทรีย์ ได้รับรางวัลนักวิจัยดีเด่นแห่งชาติ สาขาวิทยาศาสตร์เคมีและเภสัช จากสำนักงานคณะกรรมการวิจัยแห่งชาติ เมื่อปี พ.ศ. 2547 ปัจจุบันดำรงตำแหน่งหัวหน้าโครงการวิจัยและพัฒนายาสังเคราะห์ สถาบันวิจัยและพัฒนาวิทยาศาสตร์และเทคโนโลยี มหาวิทยาลัยมหิดล ผู้ช่วยประธานสถาบันวิจัยจุฬาภรณ์ (ฝ่ายวิจัย) และอธิการบดีของสถาบันบัณฑิตศึกษาจุฬาภรณ์ สมรสกับ ศ.คุณหญิง ดร.มธุรส รุจิรวัฒน์  มีบุตร 1 คน คือ นายอธิศ รุจิรวัฒน์
ประวัติ > การศึกษา

จบการศึกษาชั้นมัธยมศึกษาตอนปลาย จากโรงเรียนเตรียมอุดมศึกษา
เข้าศึกษาเตรียมแพทยศาสตร์ มหาวิทยาลัยแพทยศาสตร์ (มหาวิทยาลัยมหิดล ในปัจจุบัน)
พ.ศ. 2506-2512 - ได้รับทุนโคลัมโบ (The Colombo Plan Scholarship) จากรัฐบาลอังกฤษ ไปศึกษาต่อ ณ มหาวิทยาลัยลิเวอร์พูล ประเทศอังกฤษ จนจบปริญญาตรี สาขาเคมี (เกียรตินิยม) เมื่อปี พ.ศ. 2509 และปริญญาเอก สาขาเคมีอินทรีย์ ในปี พ.ศ. 2512 โดยทำวิทยานิพนธ์หัวข้อเรื่อง "Studies on the Biosynthesis of Hasubanonine"
พ.ศ. 2513-2514 - ได้รับทุนจาก South-East Asia Treaty Organization (SEATO) Fellowship ไปทำวิจัยหลังปริญญาเอก (posdoctoral training) ที่มหาวิทยาลัย Massachusetts Institute of Technology (MIT) ประเทศสหรัฐอเมริกา